DECIZIA COMISIEI
din 28 mai 2009
de modificare, în scopul adaptării la progresul tehnic, a anexei I la Directiva 76/769/CEE a Consiliului în ceea ce privește restricțiile privind introducerea pe piață și utilizarea uleiurilor lampante și a lichidelor de aprins focul pentru barbecue
[notificată cu numărul C(2009) 4020]
(Text cu relevanță pentru SEE)
(2009/424/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/769/CEE a Consiliului din 27 iulie 1976 privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea anumitor substanțe și preparate periculoase (1), în special articolul 2a,
întrucât:
(1)
Începând de la 1 iulie 2000, Directiva 76/769/CEE restricționează vânzarea către consumatori a uleiurilor aromatice și colorate care prezintă un pericol în caz de inhalare, destinate utilizării în lămpi decorative și etichetate cu fraza de risc R65.
(2)
Deși Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (2) și Directiva 1999/45/CE a Parlamentului European și a Consiliului din 31 mai 1999 privind apropierea actelor cu putere de lege și a actelor administrative ale statelor membre referitoare la clasificarea, ambalarea și etichetarea preparatelor periculoase (3) prevăd că recipientele care conțin lichide de aprins focul pentru barbecue și uleiuri lampante, etichetate cu R65, trebuie să fie prevăzute cu sisteme de închidere de siguranță pentru copii, se întâmplă, încă, accidente, deoarece recipientele ori nu sunt închise în mod corespunzător, ori substanța a fost transferată din recipiente inițiale mari în recipiente mai mici fără sisteme de închidere de siguranță pentru copii.
(3)
Conform datelor furnizate de autoritățile naționale, a devenit clar că uleiurile lampante nearomatice și necolorate și lichidele de aprins focul pentru barbecue, etichetate R65, prezintă un risc pentru sănătatea umană și în mod special pentru sănătatea copiilor mici, atunci când sunt ingerate, provocând probleme respiratorii și tulburări ale tractului respirator.
(4)
Prin urmare, este necesar să se consolideze dispozițiile actuale privind uleiurile lampante utilizate în lămpile decorative și să se asigure că substanțele și amestecurile vândute ca lichide de aprins focul pentru barbecue destinate publicului larg sunt etichetate în mod corespunzător.
(5)
În scopul de a reduce la minimum ingerarea accidentală de către copiii mici, ar trebui introduse cerințe de ambalare pentru a reduce posibilitatea ca uleiurile lampante și lichidele de aprins focul pentru barbecue să atragă sau să stârnească curiozitatea copiilor și pentru a evita ca aceste produse să fie confundate cu băuturi. Dimensiunea recipientului ar trebui, de asemenea, să fie limitată pentru a reduce la minimum accidentele legate de transferul din recipientele inițiale către recipiente mai mici fără sisteme de închidere de siguranță pentru copii sau etichetare corespunzătoare.
(6)
În septembrie 2002 s-a adoptat un standard european pentru proiectarea lămpilor decorative sigure, în scopul de a reduce la minimum posibilitatea de acces a copiilor mici la uleiurile folosite în lămpile decorative cu ulei (EN 14059). Acest standard prevede o prezumție de conformitate cu Directiva 2001/95/CE a Parlamentului European și a Consiliului din 3 decembrie 2001 privind siguranța generală a produselor (4). Trebuie să se consolideze protecția consumatorilor, prin solicitarea respectării acestui standard.
(7)
Restricțiile privind introducerea pe piață și utilizarea, stabilite de prezenta decizie, iau în considerare nivelul actual al cunoștințelor privind soluții alternative mai sigure. Statele membre ar trebui să prezinte periodic Comisiei rapoarte privind dezvoltarea soluțiilor alternative, în scopul de a facilita revizuirea de către Agenția Europeană pentru Produse Chimice. Agenția ar trebui să evalueze, pe baza eficacității măsurilor propuse pentru a proteja siguranța copiilor, dacă este necesar să se adopte măsuri suplimentare și să se interzică utilizarea lichidelor de aprins focul pentru barbecue și a combustibililor pentru lămpile decorative. În acest scop, agenția va lua în considerare cerințele din anexa XV la Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH) (5).
(8)
Directiva 2008/112/CE a Parlamentului European și a Consiliului din 16 decembrie 2008 de modificare a Directivelor 76/768/CEE, 88/378/CEE, 1999/13/CE ale Consiliului și a Directivelor 2000/53/CE, 2002/96/CE și 2004/42/CE ale Parlamentului European și ale Consiliului, pentru a le adapta Regulamentului (CE) nr. 1272/2008 privind clasificarea, etichetarea și ambalarea substanțelor și a amestecurilor (6) impune obligații privind producătorii de substanțe periculoase introduse pe piața comunitară începând cu 1 decembrie 2010. Pentru a facilita punerea în aplicare a dispozițiilor suplimentare privind etichetarea și ambalarea, incluse în prezenta decizie, ar trebui impusă aceeași dată celor care introduc uleiuri lampante și lichide de aprins focul pentru barbecue pe piața comunitară. În plus, ar trebui utilizată noua frază de risc (H304) solicitată prin Directiva 2008/112/CE.
(9)
Regulamentul (CE) nr. 1907/2006 abrogă și înlocuiește Directiva 76/769/CEE de la data de 1 iunie 2009. Anexa XVII la respectivul regulament înlocuiește anexa I la Directiva 76/769/CEE. Prin urmare, orice modificare a restricțiilor adoptate în temeiul Directivei 76/769/CEE ar trebui integrate în anexa XVII la Regulamentul (CE) nr. 1907/2006.
(10)
Prin urmare, Directiva 76/769/CEE ar trebui modificată în consecință.
(11)
Măsurile prevăzute de prezenta decizie sunt conforme cu avizul Comitetului pentru adaptarea la progresul tehnic a directivelor privind eliminarea barierelor tehnice din calea comerțului cu substanțe și preparate periculoase,
ADOPTĂ PREZENTA DECIZIE:
Articolul 1
Anexa I la Directiva 76/769/CEE se modifică în conformitate cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 28 mai 2009.